**DĖL SUTIKIMO REORGANIZUOTI ROKIŠKIO R. JŪŽINTŲ JUOZO OTTO ŠIRVYDO PAGRINDINĘ MOKYKLĄ, PRIJUNGIANT JĄ PRIE ROKIŠKIO R. KAMAJŲ ANTANO STRAZDO GIMNAZIJOS**

2020 m. vasario 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4, 7 punktais, 4 dalimi, 14 straipsniu, Lietuvos Respublikos švietimo įstatymo 44 straipsnio 2, 5 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendruoju planu (aktuali redakcija), patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“ ir atsižvelgdama į Rokiškio r. Jūžintų Juozo Otto Širvydo pagrindinės mokyklos tarybos 2020 m. vasario 6 d. raštą „Sutikimas dėl mokyklos reorganizacijos“, Rokiškio rajono savivaldybės taryba n u s p r e n d ž i a:

1. Sutikti, kad biudžetinė įstaiga Rokiškio r. Jūžintų Juozo Otto Širvydo pagrindinė mokykla iki 2020 m. rugpjūčio 27 d. būtų reorganizuota, prijungiant ją prie biudžetinės įstaigos Rokiškio r. Kamajų Antano Strazdo gimnazijos.

2. Nustatyti, kad:

2.1. reorganizavimo tikslas – optimizuoti Rokiškio r. Jūžintų Juozo Otto Širvydo pagrindinės mokyklos ir Rokiškio r. Kamajų Antano Strazdo gimnazijos valdymą, užtikrinant kokybišką gimnazijai priskirtų funkcijų vykdymą, siekiant geresnės ugdymo kokybės bei  efektyvesnio išteklių naudojimo;

2.2. reorganizavimo būdas – prijungimas;

2.3. reorganizuojama biudžetinė įstaiga – Rokiškio r. Jūžintų Juozo Otto Širvydo pagrindinė mokykla, kodas 190249881, mokyklos adresas – Beržų g. 3, Jūžintų mstl., LT-42265 Rokiškio r.;

2.4. reorganizavime dalyvaujanti biudžetinė įstaiga – Rokiškio r. Kamajų Antano Strazdo gimnazija, kodas 190250136, adresas – K. Šešelgio g. 9, Kamajų mstl., LT-42291 Rokiškio r.;

2.5. po reorganizavimo veiksianti biudžetinė įstaiga – Rokiškio r. Kamajų Antano Strazdo gimnazija, turinti teritorinį struktūrinį padalinį – Jūžintų skyrių, vykdanti ikimokyklinio, priešmokyklinio, pradinio, pagrindinio ugdymo programas, akredituotą vidurinio ugdymo programą, neformaliojo vaikų švietimo programas ir įgyvendinanti ugdymo turinį pagal Lietuvos Respublikos švietimo, mokslo ir sporto ministro patvirtintus Bendruosius ugdymo planus ir Bendrąsias programas;

2.6. po reorganizavimo veiksiančios Rokiškio r. Kamajų Antano Strazdo gimnazijos savininko teises ir pareigas įgyvendins Rokiškio rajono savivaldybės taryba.

3. Įpareigoti:

3.1. Rokiškio r. Jūžintų Juozo Otto Širvydo pagrindinės mokyklos direktorių:

3.1.1. Lietuvos Respublikos biudžetinių įstaigų įstatymo nustatyta tvarka iki 2020 m. kovo 13 d. parengti Rokiškio r. Jūžintų Juozo Otto Širvydo pagrindinės mokyklos reorganizavimo, prijungiant ją prie Rokiškio r. Kamajų Antano Strazdo gimnazijos, sąlygų aprašą (toliau – Aprašas);

3.1.2. Aprašą vieną kartą viešai paskelbti Rokiškio r. Jūžintų Juozo Otto Širvydo pagrindinės mokyklos interneto svetainėje iki 2020 m. kovo 16 d.;

3.1.3. Aprašą ne vėliau kaip pirmą viešo paskelbimo apie jo parengimą dieną pateikti Juridinių asmenų registrui;

3.1.4. iki 2020 m. kovo 16 d. raštu pranešti visiems biudžetinės įstaigos kreditoriams apie reorganizavimo sąlygų aprašo parengimą;

3.1.5. Lietuvos Respublikos švietimo įstatymo 44 straipsnio 5 dalies nustatyta tvarka pranešti mokiniams, ugdytinių tėvams (globėjams, rūpintojams) apie numatomą reorganizavimą;

3.1.6. Lietuvos Respublikos teisės aktų nustatyta tvarka įspėti Rokiškio r. Jūžintų Juozo Otto Širvydo pagrindinėje mokykloje dirbančius darbuotojus dėl darbo sąlygų pasikeitimo, atlikti visus su darbo santykiais susijusius juridinius veiksmus.

3.2. Rokiškio r. Kamajų Antano Strazdo gimnazijos direktorių:

3.2.1. Aprašą vieną kartą viešai paskelbti Rokiškio r. Kamajų Antano Strazdo gimnazijos interneto svetainėje iki 2020 m. kovo 16 d.;

3.2.2. parengti naujos redakcijos Rokiškio r. Kamajų Antano Strazdo gimnazijos nuostatų projektą iki 2020 m. kovo 16 d. ir jį viešai paskelbti Rokiškio r. Kamajų Antano Strazdo gimnazijos interneto svetainėje.

4. Nustatyti, kad Rokiškio rajono savivaldybės administracijos Švietimo, kultūros ir sporto skyrius yra atsakingas už šio sprendimo įgyvendinimą.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL SUTIKIMO REORGANIZUOTI ROKIŠKIO R. JŪŽINTŲ JUOZO OTTO ŠIRVYDO PAGRINDINĘ MOKYKLĄ, PRIJUNGIANT JĄ PRIE ROKIŠKIO R. KAMAJŲ ANTANO STRAZDO GIMNAZIJOS“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – sutikti, kad biudžetinė įstaiga Rokiškio r. Jūžintų Juozo Otto Širvydo pagrindinė mokykla iki 2020 m. rugpjūčio 27 d. būtų reorganizuota, prijungiant ją prie biudžetinės įstaigos Rokiškio r. Kamajų Antano Strazdo gimnazijos; įpareigoti Rokiškio r. Jūžintų Juozo Otto Širvydo pagrindinės mokyklos ir Rokiškio r. Kamajų Antano Strazdo gimnazijos direktorius atlikti veiksmus, susijusius su Rokiškio r. Jūžintų Juozo Otto Širvydo pagrindinės mokyklos reorganizavimu.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos civilinis kodeksas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas (aktuali redakcija), patvirtintas Rokiškio rajono savivaldybės tarybos 2016 m. balandžio 29 d. sprendimu Nr. TS-108.

**Sprendimo projekto esmė.**

Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrajame plane (aktuali redakcija 2019-12-20) numatyta 2020 m. reorganizuoti Rokiškio r. Jūžintų Juozo Otto Širvydo pagrindinę mokyklą, prijungiant ją prie Rokiškio r. Kamajų Antano Strazdo gimnazijos (dėl mažėjančio mokinių skaičiaus, nuo 2017 m. gruodžio 1 d. mokykla neturi nuolatinio vadovo). Mokykloje 2019–2020 m. m. mokosi 88 mokiniai, dirba 26 pedagoginiai darbuotojai ir 16 kitų darbuotojų. Šis sprendimas buvo suderintas su abiejų švietimo įstaigų bendruomenėmis. Rokiškio r. Jūžintų Juozo Otto Širvydo pagrindinės mokyklos taryba 2020 m. vasario 6 d. pateikė raštą-sutikimą dėl šios įstaigos reorganizavimo. Rokiškio r. Jūžintų Juozo Otto Širvydo pagrindinės mokyklos reorganizavimas bus baigtas 2020 m. rugpjūčio 27 d. Rokiškio r. Kamajų Antano Strazdo gimnazija iki 2020 m. rugpjūčio 28 d. bus pertvarkyta: įsteigtas Jūžintų skyrius.

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano įgyvendinimas, mokyklų valdymo optimizavimas;

**neigiamos** – nenumatyta.

**Kokia sprendimo nauda Rokiškio rajono gyventojams.**

Optimizuotas Rokiškio r. Jūžintų Juozo Otto Širvydo pagrindinės mokyklos ir Rokiškio r. Kamajų Antano Strazdo gimnazijos valdymas, užtikrinant kokybišką gimnazijai priskirtų funkcijų vykdymą, siekiant geresnės ugdymo kokybės bei  efektyvesnio išteklių naudojimo.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vedėjo pavaduotoja Rita Elmonienė